open-index/open-wikipedia-markdown huggingface dataset:
George Clinton

**George Clinton** (s. 22. heinäkuuta 1941 Kannapolis, Pohjois-Carolina, Yhdysvallat) on yhdysvaltalainen laulaja, lauluntekijä ja tuottaja. George Clinton on James Brownin ja Sly Stonen ohella funk-musiikin keskeisiä hahmoja. 

Clintonin yhtyeet 1970-luvulla olivat rock-henkisempi Funkadelic sekä enemmän rhythm and blues -tradition perinteisessä soundissa torvisektioineen pysytellyt Parliament. Ennen 1970-lukua Clintonilla oli Parliaments-niminen doo wop -yhtye. Clinton sävelsi useimmat yhtyeiden kappaleet, lauloi monilla raidoilla, tuotti levyt ja vastasi musiikillisesta suunnasta. 1980-luvulta alkaen hän on julkaissut albumeita sooloartistina, mutta hänen uransa merkittävin työ on tehty Funkadelicin ja Parliamentin nimissä. Clinton kutsui musiikkiaan "P-Funkiksi". Näiden kahden projektin lisäksi Clintonin "funk-imperiumiin" kuului myös muita yhtyeitä, joista tunnetuin oli basisti Bootsy Collinsin yhtye Bootsy's Rubber Band. Soolouralla Clintonin tunnetuin kappale on "Atomic Dog", joka on vuonna 1982 ilmestyneeltä levyltä *Computer Games*. Clinton on myös toiminut Princen ja muutaman muun artistin tuottajana. Vaikka ensimmäiset Funkadelicin levyt saattavat olla varsin kehnosti tuotettuja, Clintonin myöhempiä tuottajan taitoja on pidetty suuressa arvossa.

George Clinton tunnetaan värikkäänä hahmona. Hänen hiustyylinään ovat eri värein koristellut rastat ja hänen levynsä ovat täynnä omintakeista huumoria. Niin ikään Clinton tunnetaan kovana huumeiden käyttäjänä. Clinton kiertää maailmaa edelleen suuren muusikkoryhmänsä kanssa, jonka monet jäsenet soittivat hänen kanssaan jo 1970-luvulla. Pori Jazzin järjestäjien mukaan häntä on vaikea saada lavalle ja vielä vaikeampi lavalta pois. Ennen musiikkialalle siirtymistä Clinton oli ammatiltaan parturi. Hänen mainoslauseensa oli tuolloin, "leikkauta hiuksesi täällä, jotta et näyttäisi samalta kuin minä".

## Studioalbumit
* Computer Games (1982)
* You Shouldn't-Nuf Bit Fish (1983)
* Some of My Best Jokes Are Friends (1985)
* R&B Skeletons in the Closet (1986)
* The Cinderella Theory (1989)
* Hey Man, Smell My Finger (1993)
* Dope Dogs (1993)
* T.A.P.O.A.F.O.M. (1996)
* How Late Do U Have 2BB4UR Absent? (2005)
* George Clinton and His Gangsters of Love (2008)

## Aiheesta muualla

*George Clintonin Suomessa tehty haastattelu &ndash; ilmestynyt alun perin Suomen Kannabisyhdistyksen Hamppu -lehdessä
Muskatsoni

Muskatsoni on myrkyllinen kemiallinen yhdiste. Se on aminohappo, jota löytyy eurooppalaisista punakärpässienistä. Sen syöminen aiheuttaa näkövaurioita, sekavuutta ja muistinmenetystä.

## Aiheesta muualla

* The Comparative Toxicogenomics Database (CTD): Muscazone 
* PubChem: alpha-Amino-2,3-dihydro-2-oxo-5-oxazoleacetic acid
Bufoteniini

**Bufoteniini** (**5-HO-DMT**) on tryptamiini, joka on sukua välittäjäaine serotoniinille. Se on alkaloidi, jota esiintyy useissa kasveissa, mutta alun perin se eristettiin koloradonkonnasta (*Bufo alvarius*), josta tämä hallusinogeeninen yhdiste on saanut nimensä.

Bufoteniiniä löytyy merkittävästi muun muassa *[[Anadenanthera colubrina]]* ja *[[Anadenanthera peregrina|A. peregrina]]* -puista.

Alexander Shulginin kirjoittaman TiHKAL-kirjan mukaan annostus on 8–16 milligrammaa verenkiertoon injektoituna ja vaikutusten kesto 1–2 tuntia. Shulgin kuvailee kokemukseensa sisältyneen muun muassa rinnan puristuksen tunteen, kasvojen polttelua sekä kirkkaiden väripilkkujen ja valkoisten viivojen näkemistä mustalla taustalla.

## Katso myös
* Dimetyylitryptamiini
* Lysergihapon amidit
* 2C

## Lähteet

## Aiheesta muualla
* Human Metabolome Database (HMDB): Bufotenin 
* Food Component Database (FooDB): Bufotenin 
* PheroBase: Semiochemical - bufotenine 
* Erowid-portaali 
* TiHKAL-kirja osoitteessa Erowid 
* isomerdesign.com 
* Liber Herbarum II: Luettelo bufoteniinia sisältävistä kasveista
* PubChem: Bufotenin 
* DrugBank: Bufotenine 
* Kyoto Encyclopedia of Genes and Genomes (KEGG): Bufotenine 
* Toxin and Toxin Target Database (T3DB): Bufotenin
Ruskeala

**Ruskeala** on entinen Suomen kunta vuonna 1944 Neuvostoliitolle luovutetussa Laatokan Karjalassa.  Keskusta sijaitsee Petroskoi-Värtsilä-tien varrella.

Ruskealan kunta kuului Sortavalan kihlakuntaan ja Viipurin lääniin. Kunnan pinta-ala oli 412,9 km² ja asukasluku 6&nbsp;602 (1939). Ruskealan alue sijaitsee Jänisjärven länsipuolella vaihtelevassa maisemassa, jonka korkeuserot ovat suuria. Ruskealan naapurikuntia olivat Kitee, Pälkjärvi, Soanlahti, Suistamo, Harlu, Sortavalan maalaiskunta ja Uukuniemi. 

Ruskealan väestö sijoitettiin jatkosodan jälkeen Pohjois-Karjalaan seuraaviin kuntiin: Joensuu, Kontiolahti, Liperi, Pielisensuu, Polvijärvi ja Rääkkylä.

## Marmorilouhos
Ruskeala tunnetaan vanhastaan Otrakkalan marmorilouhimosta, joka avattiin vuonna 1767. Ruskealan marmoria on käytetty muun muassa Pietarin Iisakin kirkossa ja Talvipalatsissa sekä Helsingissä Yleisradion ja Säästöpankin rakennuksissa. Marmorilouhos on lopetettu. Vanhasta, veden täyttämästä kaivoksesta on tullut alueen tärkeimpiä matkailunähtävyyksiä. Se on myös sukeltajien suosima paikka. Siitä käytetään nimeä *Vuoripuisto*.

## Kylät
Haapavaara, Höksölä, Issakanvaara, Jaakima, Kaalamo, Kirkkolahti, Kollitsa, Kontiolahti, Kuljakko, Kumuri, Leppäselkä, Matkaselkä, Mähkönvaara, Otrakkala, Pirttipohja, Rajakylä, Ruisselkä, Ruskeala, Särkisyrjä, Uusi-Matkaselkä ja Vahvajärvi.

Lukuvuonna 1937–1938 kunta oli jaettu 13 koulupiiriin.

## Nykytilanne
Entisen Ruskealan kunnan alue kuuluu nykyisin Karjalan tasavaltaan, missä se kuuluu pääosin Sortavalan piirin Kaalamon maalaiskuntaan. Entisessä kirkonkylässä Ruskealassa toimii aktiivinen luterilainen seurakunta.

## Kuvia

Ruskiala - Pehr Adolf Kruskopf - Finland framställdt i teckningar - 72.jpg|*Ruskiala* Zacharias Topeliuksen kirjasarjassa Finland framstäldt i teckningar 1800-luvun puolivälissä.
Ruskeala Marble Quarry 1.jpg|Marmorilouhoksen köysirata toukokuussa 2016.
Ruskeala Marble Quarry 3.jpg|Ruskealan marmorilouhos on nykyään suosittu turistikohde (2016).
Ruskeala Church 1940.jpg|Ruskealan kirkon rauniot. Kirkko tuhoutui tulipalossa 1940.
Ruskeala (mountain park) 15.jpg|Ruskealan puistoalue


## Lähteet
*Ruskeala LuovutettuKarjala.fi

### Viitteet

## Aiheesta muualla
* Ruskealan marmorilouhoksen järveä lennokilla kuvattuna, YouTube
* Kotimaista kaivosteollisuutta. Kuvia Ruskealan kalkkikivilouhokselta, Suomen Kuvalehti, 13.10.1928, nro 42, s. 28, Kansalliskirjaston digitaaliset aineistot

### Kirjallisuutta
*Partanen, Katimari (toim.): *Muistoja Alalammilta: kyläkirja Ruskealan pitäjän Kontiolahden kylästä.* Alalammin ystävät -seura, 2002. .
*Rautio, Martta (toim.): *Muistoja Alalammilta: kyläkirja Ruskealan pitäjän Kontiolahden kylästä. Osa 2, Evakkokertomuksia.* Oulu: Alalammin ystävät -seura, 2004. .
*Selkimo, Kari: *Bibliografia Ruskealae.* Laaja luettelo Ruskealaan liittyvästä kirjallisuudesta.https://www.karjalanliitto.fi/karjalan-liitto/jasenyhteisot/pitajaseurat/ruskeala-seura-ry/kirjaluettelo.html
Golgin laite

**Golgin laite** on tumallisten solujen kalvorakenteinen soluelin, joka osallistuu proteiinien muokkaamiseen lisäämällä niihin esimerkiksi hiilihydraattiryhmiä, jolloin syntyy glykoproteiineja. Golgin laitteen muita tehtäviä ovat eriterakkuloiden muodostaminen, eritettävän aineen pakkaaminen eriterakkuloihin, lysosomien kalvon muodostaminen sekä lysosomaalisten entsyymien valmistaminen. Lisäksi Golgin laite kuljettaa aineita solussa paikasta toiseen. Kasvisoluilla vastaavaa soluelintä kutsutaan myös diktyosomiksi.

Anatomisesti Golgin laite muodostuu lähinnä kalvorakenteista, joita kutsutaan sammioiksi eli sisternoiksi () Sisternoiden kupera puoli on kohti tumaa ja kovera kohti solukalvoa. Sen tuottamat glykoproteiinit ja muu aine näkyy mikroskoopissa lähinnä pieninä pisaramaisina muodostumina. RNA vaikuttaa osaltaan Golgin kalvoston kemiallisen toiminnan säätelyyn.

Nisäkkäiden maitorauhassoluissa eli alveolisoluissa Golgin laite muodostaa myös maidon laktoosin. Lähtöaineista glukoosi otetaan verenkierrosta ja galaktoosi syntetisoidaan alveolisolun sytoplasmassa. 

Camillo Golgi löysi Golgin laitteen vuonna 1897 ja raportoi löydöstään virallisesti 1898. Golgin laitteen olemassaolosta kuitenkin kiisteltiin vuosikymmenten ajan; se vahvistettiin vasta 1950-luvulla.

## Katso myös
*Kuljetusvesikkeli

## Lähteet

## Aiheesta muualla

*Solunetti: Golgin laite
*National Human Genome Research Institute (NHGRI): Golgi body 
*National Center for Biotechnology Information (NCBI): The Golgi Apparatus
Myöhäisliitukausi

**Myöhäsliitukausi** oli liitukauden jälkimmäinen epookki 99,6–65,5 miljoonaa vuotta sitten. Sen aikana syntyneet kerrostumat ovat liitukautisista lähimpänä maanpintaa, siksi niitä sanotaan joskus yläliitukauden fossiileiksi. Aivan kauden lopussa tapahtui dinosaurusten joukkotuho 65,5 ± 0,3 miljoonaa vuotta sitten eli välillä 65,8–65,2 miljoonaa vuotta sitten. Turonia-vaiheen alussa noin 90 miljoonaa vuotta sitten saavutettiin liitukauden lämpimin jakso eli lämpöhuippu. Se lienee osin johtunut tulivuorenpurkausten ilmakehään päästämistä kasvihuonekaasuista, lähinnä hiilidioksidista. Kukkakasvit ja lehtipuut levisivät tällä kaudella. Dinosaurukset hallitsivat maailman eläimistöä.

## Eläimistö
Dinosauruksista hadrosaurukset, ankylosaurukset ja ceratopsidit elivät Aasia-Amerikassa. Tyrannosaurus oli Pohjois-Amerikan mahtavin peto. Sen sukuiset lajit Aasiassa eivät olleet niin suuria. Paksupäiset pachycephalosaurit esiintyivät Aasiassa ja Amerikassa, niin kuin teropodeista domaeosaurit ja *Therizinosauria* (segnosaurit) 

Eteläisessä Gondwanamaassa oli erilainen dinosauruslajisto: saalistajina suuret lihansyöjäliskot abelisaurit ja carcharodontosauridit**.** Titanosaurukset olivat suurimmat kasvinsyöjäliskot.

Ainakin kauden alkuvaiheessa eli vielä spinosaurideja.

Linnut yleistyivät. Ne kilpailivat lentoliskojen kanssa. Näitä olivat azhdarchidit, pteranodontids, tapejarids (*Caiuajara* ja *Bakonydraco*), nyctosaurids ja luokittelemattomia lajeja (*Piksi*, *Navajodactylus*)

Nisäkkäät pysyivät yleensä pieninä. Nisäkkäistä vanhimmat ryhmät alkoivat kadota, esim *Eutriconodonta* hävisi Campania-kaudella . Nisäkkäissä oli petoja, mm Deltatheroida, nilviäiisä syöviä  Stagodontidae . ja kasvinsyöjiä:  (multituberculata, *Schowalteria*, Zhelestidae and Mesungulatidae), ja epätyypillisä muotoja (Zalambdalestidae, Brandoniidae).

Pohjoisella pallonpuoliskoola elivät ryhmät Cimolodonta, Multituberculata, Metatheria and Eutheria.

Eteläisellä pallonpuoliskolla nisäkäslajisto oli monimuotoisempaa dryolestoidit, gondwanatheerit  ja muut multituberkulaatit  ja perus-Eutheria, luultavasti myös, ja viimeinen haramiyidaneista, *Avashishta*.

Istukalliset nisäkkäät ja pussieläimet kehittyivät aivan kauden lopussa.

Meriin ilmestyivät nopeasti lajiutuvat mosasaurit. Nykyiset hait ja nykyiset luukalat Neoteleostei ilmaantuivat. Myös jättiläispingviiniä muistuttanut plesiosaurus, pitkäkaulainen 13-metrinen elasmosaurus -ajisto kehittyi nopeasti.

Kalaliskot ja pliosaurukset katosivat Canomanium/Turonia-kauden vähähappisen tapahtuman takia.

## Myöhäisliitukauden jako

Ajat miljoonina vuosina, ajoitukset epätarkkoja

*Maastricht-vaihe 65,5 ± 0,3–70,6 ± 0,6 miljoonaa vuotta sitten
*Campania-vaihe 70,6 ± 0,6–83,5 ± 0,7  	
*Santonum-vaihe 83,5 ± 0,7–85,8 ± 0,7  	
*Coniacum-vaihe 85,8 ± 0,7–89,3 ± 1,0  	
*Turonia-vaihe 89,3 ± 1,0–93,5 ± 0,8  	
*Cenomanum-vaihe 93,5 ± 0,8–99,6 ± 0,9 

## Katso myös

*K/T-raja
*Chicxulub

## Lähteet
Discovery (avaruussukkula)

**Discovery** (Nasan avaruussukkuloiden (*orbital vehicle*) luokituksessa **OV-103**) on yhdysvaltalainen Nasan käytöstä poistettu avaruussukkula.

Avaruussukkula nimettiin brittiläisten Discovery-tutkimusalusten mukaan, ensisijaisesti kapteeni James Cookin *[[HMS Discovery (1774)|HMS Discoveryn]]*. Sopimus Discoveryn valmistuksesta myönnettiin Rockwell Internationalille 29. tammikuuta 1979.

Discovery lensi ensilentonsa 30. elokuuta 1984. Discovery on kolmas Nasan avaruussukkula (pois lukien testisukkula Enterprise). Se lensi avaruuteen 39&nbsp;kertaa. Discovery on vanhin käytöstä poistetuista sukkuloista. Lukuisten teknisten ongelmien vuoksi tämän sukkulan viimeinen laukaisu (STS-133) tapahtui 24.&nbsp;helmikuuta 2011. 11. marraskuuta 2010 Nasa ilmoitti sukkulan ulkoisen ajoainetankin alumiinirakenteesta löytyneen säröjä, mikä viivästytti laukaisua.

Discovery laskeutui onnistuneesti viimeiseltä tehtävältään STS-133 9.&nbsp;maaliskuuta 2011 kello 11.57.17 (UTC&minus;6). Discoveryn laskeuduttua sukkulan komentaja Steven Lindsey sanoi lennonjohdolle: ”And Houston, Discovery, for the final time, wheels stopped.” Käytöstä poistettu Discovery on museoitu National Air and Space Museumin Steven F. Udvar-Hazy Centeriin Chantillyyn, Virginiaan.

## Lennot

### Tärkeimmät lennot

* STS-41-D: Ensimmäinen lento Discovery-aluksella
* STS-51-D: Sukkula kuljetti ensimmäisen poliitikon eli yhdysvaltalaisen kongressiedustajan,  senaattori Jake Garnin, (republikaani Utahin osavaaltiosta) avaruuteen. Utah on ollut merkittävä tekijä mm. sukkuloiden rakettimoottoreiden valmistuksessa.
* STS-26: Ensimmäinen lento Challenger-sukkulan tuhoutumisen jälkeen (STS-51-L)
* STS-31: Hubble-avaruusteleskoopin laukaisu Maan kiertoradalle
* STS-95: Toinen John Glennin lento, jonka aikana John Glenn oli vanhin avaruudessa käynyt ihminen
* STS-114: Ensimmäinen lento Columbia-sukkulan tuhoutumisen jälkeen (STS-107)
* STS-133: Discoveryn viimeinen lento.

## Lähteet
* Spaceflight Now 

### Viitteet

## Aiheesta muualla

* Discovery Nasan sivulla
Jäniksenkäpälä

**Jäniksenkäpälä** on jäniksen kuivattu jalkaterä. Jäniksenkäpälää on käytetty muun muassa jauhojen levittämiseen ja poispyyhkimiseen leivonta-alustalta. Yleisimmin jäniksenkäpälä tai kaninkäpälä tunnetaan kuitenkin onnenkaluna.

Englannin kuninkaana toimi vuosina 1035&ndash;1040 vuonna 1037 kruunattu Harald Jäniksenkäpälä. Liikanimi "Jäniksenkäpälä" tuli hänen metsästystaidoistaan.
Ilmastointiteippi

**Ilmastointiteippi** on luja, vedenkestävä ja joustava teippilaatu. Se on tavallisesti mustaa tai hopeanväristä, mutta sitä valmistetaan myös muissa väreissä ja läpinäkyvänä. Ilmastointiteippi on kuitupohjainen, monikäyttöinen teippi, jonka saa kestävyydestään huolimatta käsin poikki reunasta repimällä.

Ilmastointiteipistä käytetään puhekielessä muun muassa kutsumanimiä *hopeateippi, ilmari* ja *jeesusteippi* (tai *jesari*, *jesse*). Joskus käytetään virheellisesti termiä *roudarinteippi*, joka viittaa tosiasiassa toiseen hieman samantyyppiseen teippiin (engl. roudarinteippi = gaffer tape, ilmastointiteippi = duct tape). Tuotteiden olennaisin ero on, että roudarinteippi irtoaa kiinnityspinnasta puhtaasti, ilmastointiteippi jättää tahmaa.

## Historia
Ilmastointiteippi kehitettiin Yhdysvalloissa vuonna 1942 vedenkestäväksi ammuslaatikoiden sulkijaksi. Pian teipin käyttöönoton jälkeen sotilashenkilöt huomasivat ilmastointiteipin monikäyttöisyyden aseiden, ajoneuvojen ja lentokoneiden korjaamisessa. Toisen maailmansodan jälkeen teippi vauhditti asuntobuumia ja toimi ilmastointi­kanavien (eng. *ventilation duct*) yhteenliittäjänä. Ilmastointiteipin väri vaihdettiin armeijanvihreästä harmaaseen, jotta se sopisi paremmin peltisten ilmastointikanavien väritykseen. 1970-luvulla ilmastointiteippirullia alettiin pakata kutistusmuoviin, jolloin tahmeiden rullien myynti helpottui ja pian sen jälkeen markkinoille tuli uusia värivaihtoehtoja.

## Käyttötarkoituksia
### Hyötysovelluksia
Huolimatta "ilmastointiteippi"-nimityksestään sitä ei enää käytetä ilmastointiasennuksissa, vaan niissä käytetään itsestään vulkanoituvaa teippiä. Ilmastointiteippiä käytetään hyvin laajasti lukemattomissa eri tarkoituksissa niin kotikäytössä kuin teollisuudessa. Esineiden kiinnittäminen, korjaaminen tai jopa koristelu onnistuu ilmastointiteipillä. Ilmastointiteippiä voi myös käyttää muistilappuna, kun sen liimaa näkyville ja kirjoittaa tussikynällä teipin selkäpuolelle muistettavan asian.

Ilmastointiteipistä on tullut vakiovaruste NASA:n avaruuslennoilla. Ilmastointiteippiä käytettiin Apollo 13-avaruuslennolla avaruusaluksen CO2-suodattimen korjaamisessa ja sillä korjattiin myös Lunar Roverin lokasuoja Apollo 17-avaruusohjelman aikana Kuussa. NASAn nykyisten ohjeiden mukaan astronautti teipataan vaarattomaksi mikäli hänestä tulee sekava ja hän uhkaa lennon turvallisuutta.

#### Lääkinnällisiä sovelluksia
Ilmastointiteippiä voi soveltaa ensiaputoiminnassa, mikäli ensiapuun tarkoitettuja välineitä ei ole saatavilla. Ilmastointiteipillä voi tehdä esimerkiksi jalkatuen/kylmäpussin kiinnityksen, tukea käden olkatuella tai sitoa haavalapon paikoilleen. Ilmastointiteippiä on esitetty myös käytettäväksi syylänhoidossa.

## Lähteet

## Aiheesta muualla

*Hilavitkutin.com – Ilmastointiteippi
*The Engineering of Duct Tape Professori Bill Hammack kertoo ilmastointiteipin rakenteesta ja toimintaperiaatteesta. Video, 11 min. (englanniksi)
Onnenkalu

**Onnenkalu** on usein pakanalliseen uskontoon tai kansanperinteeseen liittyvä  taikaesine eli taikakalu, jonka uskotaan tuottavan onnea tai siunausta. Pyhiä kuvia, pyhäinjäänteitä, ristejä tai muita maailman valtauskontoihin liittyviä uskonnollisia esineitä pidetään harvemmin onnenkaluina. Esimerkiksi kaulassa kannettavan ristin käyttötarkoitus on jokseenkin sama kuin ukonkirveen, mutta silti jälkimmäinen mielletään useammin onnenkaluksi tai taikakaluksi. Onnenkalu voi siis myös joissakin tapauksissa olla puolueellinen ja halventava nimitys.
Korpiklaani

**Korpiklaani** on suomalainen Lahdesta kotoisin oleva, sekä suomeksi että englanniksi laulava folk metal -yhtye, jonka perusti Jonne Järvelä vuonna 2003. Aikaisemmin yhtyeen sanoitukset olivat saamenkielisiä, jolloin yhtyeen nimi oli *Shaman*. Yhtye saavutti suuremman yleisön, kun se sai tarjouksen levytyssopimuksesta Nuclear Blastin kanssa. Siitä lähtien Korpiklaani on esiintynyt isoilla festivaaleilla ja ollut niillä pääesiintyjänä.

Yhtyeen sanoitukset liittyvät usein suomalaiseen muinaisuskoon, ja musiikissa sekoitetaan perinteisen suomalaisen kansanmusiikin elementtejä metallimusiikkiin esimerkiksi jouhikolla, viululla, harmonikalla, huilulla ja jopa virolaisella torupill-säkkipillillä. Laulu on matalaa ja käheää vokalisointia, joka muistuttaa kuitenkin myös hyvin paljon yhtyeen *Shaman*-nimellä toimivan aikaisemman tuotantokauden joikulaulamista.

Aiemmin suomenkielisiä sanoituksia Korpiklaanille kirjoitti mm. kirjailija-muusikko Juha Jyrkäs, (aiemmin nimellä Virva Holtiton), mutta vuodesta 2011 lähtien pääasiallinen sanoittaja on ollut runoilija Tuomas Keskimäki, joka on sanoittanut myös Jonne Järvelän soolotuotantoa. Korpiklaanin suomenkielisissä sanoituksissa on paljon vaikutteita kalevalalaisesta nelipolvitrokeisesta runomitasta.

Vuoden 2012 *[[Manala (albumi)|Manala]]*-albumilla esiintyi ensi kertaa yhtyeen uusi viulisti Tuomas Rounakari. 
Haitaristi Juho Kauppisen jätettyä yhtyeen alkuvuodesta 2013 tuli uudeksi jäseneksi Sami Perttula.

Korpiklaani on kasvattanut tasaisesti kansainvälistä suosiotaan esiintymällä säännöllisesti ulkomailla. Korpiklaani haki vuoden 2012 Uuden musiikin kilpailuun "Metsälle"-kappaleella.

Heinäkuussa 2018 yhtye pääsi esiintymään Gene Simmonsin yhtyeen kanssa Masters of Rockissa sen jälkeen, kun hän lainasi Jarkko Aaltosen bassoa.

Huhtikuussa 2020 ilmestyi Markus Laakson kirjoittama ja Liken kustantama kirja *[[Folk Metal Big 5]]*, joka kertoo Ensiferumista, Moonsorrow’sta, Finntrollista, Turisaksesta ja Korpiklaanista.

Yhtyeen viulunsoittaja Tuomas Rounakari jätti yhtyeen vuonna 2022. Hänen tilalleen bändiin liittyi Olli Vänskä.

## Kokoonpano
* Jonne Järvelä – laulu, kitara
* Samuli Mikkonen – rummut
* Jarkko Aaltonen – basso
* Kalle ”Cane” Savijärvi – kitara, taustalaulu
* Sami Perttula – harmonikka
* Olli Vänskä - viulu
; Entiset jäsenet
* Jaakko "Hittavainen" Lemmetty (2003–2012) – viulu
* Juho Kauppinen (2004–2013) – harmonikka
* Matti ”Matson” Johansson (2003–2019) – rummut
* Tuomas Rounakari – viulu


Kuva:Metalmania 2007 - Korpiklaani - Jarkko Aaltonen 03.jpg|Jarkko Aaltonen
Kuva:Metalmania 2007 - Korpiklaani - Jonne Järvelä 02.jpg|Jonne Järvelä
Kuva:Metalmania 2007 - Korpiklaani - Kalle Savijärvi 01.jpg|Kalle Savijärvi
Kuva:Metalmania 2007 - Korpiklaani - Juho Kauppinen 01.jpg|Juho Kauppinen


## Diskografia

**Studioalbumit**
;Nimellä *Shaman*
*  
* 
;Nimellä *Korpiklaani*
* 
* 
* 
* 
* 
* 
* 
* 
* 
* 
* 
* 

## Kirjallisuus

* 

## Lähteet

## Aiheesta muualla

* Yhtyeen viralliset kotisivut
* 
* Korpiklaani Metallimusiikki.net-sivustolla
*
Belenos

**Belenos** (vaihtoehtoisia nimiä **Belenus**, **Belinus**, **Belinu**, **Bellinus**, **Belus**, **Beli**) eli "loistava" oli kelttiläisen mytologian valon jumala, jota palvottiin Galliassa, Britanniassa ja nykyisen Italian sekä Itävallan alueilla. Hänelle rakennettuja pyhäkköjä oli Skotlannista aina Adrianmerelle asti. Belenos tarkoittaa *loistavaa* ja hänet yhdistetään tuleen ja parantamiseen. Belenos oli myös lampaiden ja karjan suojelija. Roomalaisena aikana hänet yhdistettiin Apolloon. Hänen vaimonsa oli Belisama.

Kelttien kevätjuhla Beltane on saattanut alun perin liittyä Belenoksen palvontamenoihin.

## Katso myös
*Keltit
*Asterix (usealla hahmolla on tapana vannoa tai kirota Belenoksen nimeen)

## Lähteet
*James, Simon: Keltit. Otava, 2005. .

### Viitteet
Kävelykeppi

**Kävelykeppi** on liikkumisen apuna käytettävä kahvalla varustettu keppi, johon nojaamalla liikkuja voi siirtää osan vartalon painosta jaloilta kepin varaan. Vakavammissa yhden jalan vammoissa käytetään kahta kainalo- tai kyynärsauvaa. Kävelykeppiä tai matkasauvaa voidaan käyttää myös edessä olevan maan tai jään kantavuuden tarkastamiseen ennen sille astumista. Kävelykeppiä voidaan käyttää myös itsepuolustusaseena.

## Historia

Miehet ryhtyivät kantamaan kävelykeppiä 1700–1800-luvulla miekan kantamisen sijaan. Sitä voitiin käyttää aseena, mutta se ei ollut tappava (jotkut kylläkin piilottivat ohuen miekan kävelykepin sisään). Ranskalainen taistelulaji la canne perustuu lyhyen kepin käyttöön aseena, ja englantilainen bartitsu kehitettiin erityisesti kävelykepeillä miekkailuun. 1800-luvun lopulla kehitetyssä japanilaisessa taistelutaidossa Uchida-ryū tanjōjutsussa käytetään länsimaista kävelykeppiä aseena miekkaa vastaan. Vuosikymmenien myötä kävelykeppi muuttui kuitenkin lähinnä herrasmiesten vaatekaapin osaksi.

## Käyttö

Kävelykeppi tulee aina mitoittaa käyttäjänsä mukaan, ja sen vuoksi on olemassa myös pituudeltaan säädettäviä keppejä. Kepin pituuden ohella sen yläosan muotoilu, kämmenpohjaa tukeva malli, helpottaa keppiin tukeutumista. Kävellessä keppi pidetään vammattomalla puolella ja viedään yhtä aikaa tukea tarvitsevan jalan kanssa eteen askelta otettaessa. Hartioiden ja käsivarren rentouttaminen keppikävelyn tauoilla ennaltaehkäisee jännitystiloja, joita esimerkiksi voimakas keppiin nojautumisen tarve usein aiheuttaa.

## Katso myös
*Alppisauva
*Valkoinen keppi

## Aiheesta muualla

* Aaronin sauvasta kävelykeppiin, Seura, 12.07.1939, nro 28, s. 6, Kansalliskirjaston digitaaliset aineistot
Sateenvarjo

**Sateenvarjo** on kokoon taitettavissa oleva kupu, jota käytetään sateelta suojautumiseen. Sateenvarjon kupu on vedenpitävää kangasta tai muovia, joka on pingotettu kokoon taitettavan metallikehikon päälle. Myös kevyempää lasikuitukehikkoa voidaan käyttää. Sateenvarjojen kankaassa voidaan käyttää erilaisia kuoseja ja värityksiä.

Auringonvarjoja tai sateenvarjoja on käytetty jo tuhansia vuosia niin muinaisessa Assyriassa, Kreikassa, Egyptissä kuin Kiinassakin. Kiinalaiset sateenvarjot tehtiin yleensä silkistä tai öljypaperista bambukehikon päälle. Eurooppaan kannettavat varjot levisivät vasta 1600-luvulla. Englannissa päivänvarjoja käyttivät aluksi vain naiset, mutta 1700-luvun puolivälissä tapa levisi miestenkin keskuuteen. Englantilainen filantropi Jonas Hanway joutui aluksi pilkan kohteeksi, koska käytti julkisesti sateenvarjoa, minkä katsottiin olevan naisellista ja merkki heikkoudesta. Teräskehikon sateenvarjoihin keksi Samuel Fox vuonna 1852.

Auringolta suojautumiseen käytettävää tyyppiä sanotaan aurinkovarjoksi tai päivänvarjoksi. 

## Lähteet

## Aiheesta muualla

* *[http://www.gutenberg.org/etext/6674 Umbrellas and Their History by William Sangster]*
Linkkuveitsi

**Linkkuveitsi** eli **kääntöveitsi** on taskuveitsi, jonka terä niveltyy kädensijaa vasten, tavallisesti sen sisään. 

Terä on yleensä korkeintaan 8-13 senttimetrin mittainen. Linkkuveitsen koko on tavallista veistä pienempi. Se mahtuukin yleensä helposti taskuun; siitä myös nimi *taskuveitsi -* joskin jälkimmäinen voi tarkoittaa myös pientä, kiinteäteräistä taskussa kannettavaa tuppipuukkoa tai -veistä.

Linkkuveitsiä on useita erityyppisiä. Yksi ero on siinä, että tietyssä veitsityypissä terää ei lukita paikalleen, vaan sen saa aina taitettua takaisin sisään riittävällä voimalla. Toisentyyppisissä veitsissä terä lukittuu ja se on vapautettava ennen kuin se taittuu sisään.

Linkkuveitsen muunnelmia ovat niin kutsuttu perhosveitsi ja monitoimityökalut, joista tunnetuimpina merkkeinä Victorinox ja Leatherman. Perhosveitsessä kahva jakautuu kahteen osaan, ja terä voidaan kääntää suojaan näiden osien sisään. Leathermanin tyyppisissä työkaluissa terät ovat käännettävissä kahvan suojaan kääntöveitsien tapaan.

Maailman eniten valmistettu linkkuveitsi lienee ranskalainen Opinel. Sen terä lukkiutuu sekä käyttö- että kuljetusasentoonsa pyöräytettävällä etuhelalla, jonka viistopinnat tukeutuvat hamaran takakulmaan.

Niin kutsutuissa monitoimilinkkuveitsissä voi olla useita erilaisia teriä: sahoja, korkinavaajia, korkkiruuveja, kynsiviiloja. Kuuluisin tällainen veitsisarja ovat Sveitsin armeijan linkkuveitset, joita Eisener-yhtiö alkoi toimittaa Sveitsin asevoimille jo 1800-luvulla. Ideana oli tuolloin, että kaikki musketin huoltotyökalut kulkisivat samassa paketissa. 

## Lähteet

## Kirjallisuutta
* 
*  Tiedonjulkistamisen valtionpalkinto vuonna 1989.

## Aiheesta muualla
Gerry Adams

**Gerry Adams**, iiriksi *Gearóid Mac Ádhaimh* (s. 6. lokakuuta 1948 Belfast, Pohjois-Irlanti) on pohjoisirlantilainen poliitikko, joka oli Sinn Féinin puheenjohtaja (1983–2018) ja Irlannin alahuoneen jäsen.

Vuonna 1972 Adams otettiin kiinni ja häntä pidettiin tutkintavankeudessa ilman oikeudenkäyntiä heinäkuuhun 1972 saakka, minkä jälkeen hän osallistui salaisiin neuvotteluihin Ison-Britannian ulkoasiainministeri William Whitelaw’n kanssa aselevosta IRA:n ja brittijoukkojen kesken. Kun tasavaltalaisjohtajat otettiin kiinni 1973, Adams yritti paeta, mutta hänet otettiin kiinni ja vapautettiin 1976.

Vuonna 1981 Adams tuli kuuluisaksi Euroopassa ja Yhdysvalloissa toimimalla IRA:n vankilassa olevien nälkälakkoilijoiden puolestapuhujana. Syömä- ja sitä edeltäneen pitkäkestoisen peseytymättömyyslakon tavoitteena oli palauttaa poliittisen vangin asema, jonka Ison-Britannian hallinto oli lakkauttanut muutamaa vuotta aikaisemmin. Sinn Féinin puheenjohtajana Adamsia on pidetty liikkeen politiikkaan kääntymisen päästrategina. 

Adams joutui murhayrityksen kohteeksi 1984 ja haavoittui siinä vaikeasti.

Adams oli aiemmin Ison-Britannian alahuoneen jäsen, mutta vuonna 2011 hän erosi tehtävästä ja sen sijaan pyrki ja pääsi Irlannin parlamentin jäseneksi.

Vuonna 2014 Adams pidätettiin ja häntä kuulusteltiin vuonna 1972 tapahtuneesta Jean McConvillen murhasta. Hän kiisti osallisuutensa murhaan, eikä häntä vastaan nostettu syytettä.

## Asema IRA:ssa

Gerry Adams on toistuvasti kiistänyt olleensa koskaan IRA:n jäsen. Hän kiisti asian ensimmäisen kerran vuonna 1982, jolloin Sinn Féin alkoi etsiä poliittista ratkaisua Pohjois-Irlannin kriisiin. Toimittaja Ed Moloneyn mukaan Adams johti Belfastin prikaatia vuonna 1972 ja nousi IRA:n johtoon vuonna 1977.

## Lähteet

## Aiheesta muualla

* Gerry Adams
Häränsilmä

**Häränsilmäksi** voidaan kutsua pientä keskeistä kohtaa tai aluetta. Häränsilmä on myös usean paikan erisnimi.

## Paikannimet
*Häränsilmä, luonnonsuojelualue ja lampi Espoossa
*Häränsilmä, lampi Janakkalassa
*Häränsilmä, luonnonsuojelualue ja lampi Lahdessa
*Häränsilmä, järvi Tammelassa.

## Muita merkityksiä
*urheilulaji, jossa heitetään kiekkoa mahdollisimman tarkasti
*maalitaulun keskus (muun muassa dartsissa ja jousiammunnassa)
*jyrkkä ja kalteva tien mutka
*pieni vedellä täyttynyt painanne maassa
*vaurio tuulilasissa
*häränsilmät (*Hypochaeris*), mykerökukkaiskasvisuku
**harjuhäränsilmä eli häränsilmä (*Hypochaeris maculata*), mykerökukkaiskasvilaji
*kananmuna, joka on paistettu yhdeltä puolelta niin että keltuainen on löysä mutta valkuainen kiinteä
*Brasilian ensimmäisiä postimerkkejä kutsutaan Häränsilmäksi.
Impilinna

**Impilinna** on kalevalaisessa tarustossa impien eli naimattomien naisten tai neitsyiden asuttama linna. Kokko eli vaakalintu on aikeissa kaapata jonkun, ja hyökkää miesten linnaa kohti. Linnan rautakatto kuitenkin torjuu Kokon. Kokko hyökkää vuorostaan naisten linnan kimppuun, mutta sen lautakatto torjuu hyökkäyksen. 
Lopulta Kokko hyökkää impilinnaan. Sen suojana on pelkkä liinakatto, jonka kokko repii, saaden saaliikseen immen. Kokko valitsee parhaan ja pisimmän tyttöjoukosta.

Impilinnoiksi on kutsuttu yksin elävien naimattomien naisten asuttamia taloja. Impilinna-nimen ovat saaneet vielä 1900-luvulla myös useat rakennukset kuten oppilas- tai henkilökunta-asuntolat, joissa asuu tai on asunut pääosin naisia. 
## Lähteet
Viipurin vanha raatihuone

**Viipurin raatihuone** sijaitsee kaupungin keskustassa Torkkeli Knuutinpojan torin laidalla. Rakennuksen kaksi alinta kerrosta ovat peräisin 1600-luvulta ja ylin kerros sekä nykyinen uusrenessanssia edustava julkisivu on rakennettu vuonna 1895 arkkitehti Brynolf Blomqvistin suunnitelmien mukaan. 

## Historia
Vanha raatihuone rakennettiin vuonna 1652 riehuneen kaupunkipalon jälkeen, jolloin tuli hävitti Viipurin edellisen raatihuoneen. Se kuitenkin vaurioitui pahoin Suuren Pohjan sodan aikana Viipurin piirityksessä vuonna 1710 sekä lievemmin vuosien 1738 ja 1793 tulipaloissa. Vanha raatihuone jäi pois käytöstä 1797, kun uusi raatihuone valmistui nykyiselle Raatihuoneentorille. 1800-luvulla rakennus oli muun muassa ruotsalais-saksalaisen seurakunnan sekä kaupunginkirjaston käytössä, kunnes sen tiloissa avattiin Viipurin historiallinen museo vuonna 1895. Samassa yhteydessä rakennusta remontoitiin sekä sisä- että ulkopuolelta. Museo toimi vanhalla raatihuoneella aina talvisotaan saakka, jolloin sen kokoelmat siirrettiin Lahteen ja Hämeenlinnaan. Sodan viimeisenä päivänä 13. maaliskuuta 1940 rakennus sai osuman palopommista ja kärsi pahoja vaurioita.

Vanhan raatihuoneen edustalla on vuonna 1908 pystytetty Torkkeli Knuutinpojan patsas.

## Lähteet
*Torkkeli Knuutinpojan tori VirtuaaliViipuri 1939

## Aiheesta muualla
*Vanha raatihuone VirtuaaliViipurissa
Hulluna sinuun

**Hulluna sinuun** (*Mad About You*) on Paul Reiserin ja Helen Huntin tähdittämä tilannekomediasarja. Tarina kertoo tuoreesta avioparista Paul ja Jamie Buchmanista New Yorkissa. Ohjelmaa tuotettiin NBC:lle vuosina 1992–1999, seitsemän tuotantokauden ajan. Sarja palasi ruutuihin Spectrum Originals -televisioyhtiön listoille vuonna 2020, kahdeksannen tuotantokauden merkeissä. Sarjassa näyttelee myös *[[Frendit|Frendeistä]]* tunnettu näyttelijä Lisa Kudrow Ursula Buffayn roolissa.

Sarja voitti neljä Golden Globe -palkintoa sekä kahdeksan Emmy-palkintoa ja 20 muuta palkintoa, jotka yleensä sai Helen Hunt. *Helsingin Sanomien* Leena Virtanen kirjoitti uutuussarjan edustavan jälleen kerran kolmikymppisille kaupunkilaisille kohdistettua takuuvarmaa huulenheittoa: ”Amerikkalaisten komediasarjojen loputtomiin kloonattu huumori alkaa helposti maistua neuroottiselta.”

Helsingin Sanomien Marjatta Möttölän mukaan sarjassa tapahtumapaikka New York on tarjosi taustaa joillekin juonenkäänteille, ja siihen otettiin aiheita Yhdysvaltain ajankohtaisista yhteiskunnallisista ja poliittisista tapahtumista ja saatiin sarjan sananvaihtoon sopivaa sapekkuutta ja liberaalia sanomaa.

Sarjaa esitettiin Suomessa vuodesta 1994 alkaen Yle TV1:llä vuoteen 1999 saakka.

## Näyttelijät
* Paul Reiser (Paul Buchman)
* Helen Hunt (Jamie Stemple Buchman)
* Anne Ramsay (Lisa Stemple)
* Leila Kenzle (Fran Devanow)
* Richard Kind (Dr. Mark Devanow)
* John Pankow (Ira Buchman)
* Abby Quinn (Mabel Buchman)
* Cynthia Harris (Sylvia Buchman)
* Louis Zorich (Burt Buchman)
* Robin Bartlett (Debbie Buchman)
* Tommy Hinkley (Jay Selby)

## Lähteet
Koirien Kalevala

**Koirien Kalevala** on Mauri Kunnaksen kuvakirjaversio Kalevalasta. Ensimmäinen painos kuvakirjasta ilmestyi 1992 ja vuonna 2006 siitä ilmestyi uudella tekniikalla tehty versio. Kirjasta on otettu lukuisia uusintapainoksia. Kuvituksena kirjassa on Mauri Kunnaksen versioita Akseli Gallen-Kallelan maalauksista.

Kirjassa Kalevalassa asuu villi ja vapaa koirien heimo ja Pohjolassa asuu hurja ja häijy susien heimo. Niiden välissä asuu pieni mutta sitkeä kissojen heimo. 

Herra Hakkaraisen talossa Vammalassa on myös Koirien Kalevalasta kertova näyttelyosio. Savonlinnan oopperajuhlilla on esitetty Jaakko Kuusiston säveltämää oopperaversiota, joka sai ensi-iltansa vuonna 2004. 

Jaakko Kuusiston johdolla ooppera esitettiin myös Naantalin Musiikkijuhlilla viidesti vuoden 2010 kesällä. Naantalin Maijamäen liikuntahallissa pidettävissä konserteissa kapellimestarina toimi Jaakko Kuusisto ja orkesterina Jyväskylä Sinfonia. Kuorona toimi Puolalanmäen musiikkilukion kuoro ja esityksen ohjasi Minna Vainikainen. Rooleissa olivat Väinämöinen Jukka Romu; Lemminkäinen Toni Wahlström; Tytti Mari Palo; Ilmarinen Juha Hostikka; Lemminkäisen äiti Eija Ahvo; Louhi Tiina Sinkkonen; Herra Hakkarainen Sami Vartiainen; Tanssijat Lotta Kuusisto ja Hermanni Rask, sekä librettona Sami Parkkinen.

## Lähteet
* 

### Viitteet

## Aiheesta muualla
* Koirien Kalevala Kunnaksen kotisivuilla 
* Herra Hakkaraisen talo
Kansainvälinen tähtitieteellinen unioni

**Kansainvälinen tähtitieteellinen unioni** (, lyh. *IAU*, , lyh. *UAI*) on vuonna 1919 perustettu tähtitieteen ammattilaisista koostuva järjestö, joka päättää muun muassa tähtitieteeseen liittyvistä standardeista ja nimistöasioista kansainvälisellä tasolla. Se on yhteistyöjärjestö, jolla on lukuisia osastoja, 9&nbsp;040 yksittäistä jäsentä ja 63 jäsenvaltiota. 

## Päätäntävalta
Kansainvälisellä tähtitieteellisellä unionilla on ainoana oikeus nimetä taivaankappaleita sekä niiden pinnanmuotoja. Esimerkiksi tietyn planeetan kuille tai taivaankappaleen pinnanmuodoille on usein määrätty tietty aihepiiri, jonka mukaan uudet kohteet nimetään. Kuun meret on nimetty mielentilojen mukaan, Uranuksen kuut William Shakespearen ja Alexander Popen teoksissa esiintyvien henkilöhahmojen mukaan. Lisäksi unioni määritteli muun muassa tähdistöjen rajat vuonna 1928 ja astronomisen yksikön (AU) pituuden vuonna 1976.

## Aiheesta muualla
*Kansainvälisen tähtitieteellisen unionin kotisivut
Moderaattori

**Moderaattori**, joskus myös seriffi, on internetissä käytävän keskustelun asiallisuutta valvova henkilö, joka toimii ylläpitäjän apulaisena. Moderaattoreita on chateissa, keskustelualueilla ja eri sivustoilla. Moderaattori on yleensä chatin tai keskustelufoorumin aktiivinen jäsen, jolle voidaan myöntää moderaattorin oikeudet. On myös olemassa ns. "*palkkamoderaattoreita*", jotka eivät ole chatin tai keskustelufoorumin käyttäjiä. 
Moderaattorin tehtäviin kuuluu valvoa sitä, että käytävän keskustelun sisältö vastaa kyseisen keskustelun kriteerejä, sääntöjä ja että se yleensäkin pysyy hyvän maun ja netiketin mukaisena. Tarvittaessa moderaattori voi sensuroida keskustelijan viestejä tai antaa porttikiellon (eli niin sanotun bannin) huonosti käyttäytyvälle käyttäjälle. Moderaattorit pitävät kurissa myös mahdollisen spämmin, jota toisinaan keskustelufoorumeille ja chatteihin ilmestyy.

## Katso myös
* IRC#Kanavaoperaattorit

## Lähteet
Edel Records Finland

**Edel Records Finland** on suomalainen levy-yhtiö, joka nykyisin viimeksi uudelleen nimettynä on Playground Music Oy.  Tuotanto on kotimaista musiikkia ja toimintana on ollut monien ulkomaisten levymerkkien edustusta Suomessa. Edel Records Finland Oy toimi myös jo kotimaisten labelien ja myös yhtyeiden omakustanteiden jakelijana. Aiemmin Edel Records Finland Oy toimi nimellä K-tel International (Finland) Oy, mutta yhtiön liityttyä vuonna 1999 yrityskaupan myötä kansainväliseen Edel-konserniin levy-yhtiön nimi muuttui muotoon Edel Records Finland Oy. Edeliin sulautui myös K-telin aiemmin samana vuonna ostama Audiovox Records Oy (AXR).

Ryhmittymä Edel Music AG on yksi Euroopan suurimmista riippumattomista levy-yhtiöistä. Pääkonttori sijaitsee Saksassa.
 
## Vanhastakaupungista Ruotsiin
Vuonna 2010 Playground Music ja Bonnier Amigo Music Group ostivat Edelin Suomen toiminnot Edel Records Finland Oy:n. Uudelleen nimettyyn yhtiöön Playground Music Bam Oy sulautui myös Oy Bonnier Amigo Music Finland Ab ja Playground Music Finland. Playground myi Edelin kotimaisen katalogin uudelle AXR Musicille.  Helsingin Vanhankaupungin jakeluvarasto siirtyi Ruotsiin.
Vuodesta 2010 alkaen jakeluvarastot ovat ENS Ab:ssa Boråsissa, kuten ovat myös usean muunkin suomalaisen kansainvälisen toimijan varastot.

## Edelillä olleita kotimaisia artisteja
* Kari Tapio
* Paula Koivuniemi
* Arja Koriseva
* Jope Ruonansuu
* Jean S.
* Eija Kantola
* Mikko Mäkeläinen
* Humane
* Matti Esko
* Matti Nykänen
* Sheidi
* Anneli Mattila
* Mikko Siltala
* Raaka-Aine
* The Scaramangas
* Tony Halme 

## Jakelua muun muassa
* Jari Sillanpää
* Ti-Ti Nalle
* Fröbelin Palikat
* A. Aallon Rytmiorkesteri
* Jukka Poika
* Leanaliisa
* Frederik
* Peer Günt
* Los Bastardos Finlandeses
* HattiWatit

## Lähteet

## Aiheesta muualla
* Kansainvälinen Edel Records
IAU

**IAU** voi tarkoittaa jotain seuraavista:
* 5000 IAU, asteroidi
* Ilmailualan Unioni, suomalainen ilmailualan ammattiliitto
* Kansainvälinen tähtitieteellinen unioni, tähtitieteen ammattilaisista koostuva järjestö
Bette Midler

**Bette Midler** (s. 1. joulukuuta 1945 Honolulu, Havaiji, Yhdysvallat) on yhdysvaltalainen laulaja, näyttelijä ja komedienne. Hän opiskeli Havaijin yliopistossa pääaineenaan teatteri, mutta aloitti laulu-uransa New Yorkissa. Siellä hän ystävystyi Barry Manilow'n kanssa, joka tuotti hänen ensimmäisen albuminsa *The Divine Miss M*. 

Midler esiintyi *[[Viulunsoittaja katolla]]* -musikaalissa, ja vuonna 1974 hän sai Tony-palkinnon työstään Broadwaylla. Vuonna 1979 hän näytteli elokuvassa *[[The Rose]]*, josta hän parhaan naispääosan Oscar-ehdokkuuden. Hän on näytellyt myös suosituissa komedioissa muun muassa *[[Pirullisia ihmisiä]]*, *[[Posketonta porukkaa]]* ja *[[Tuplabisnes]]*. Hän voitti neljä Grammy-palkintoa, mm. yhden parhaana uutena artistina (1973) ja vuoden levystä (1989). Vuonna 1993 Midler voitti myös Emmy-palkinnon esiintymisestään *The Tonight Show* -ohjelmassa. Midler on mezzosopraano, ja hänen äänialansa on kolme oktaavia.

Midler on naimisissa Martin von Haselbergin kanssa. Heillä on yksi tytär (s. 1986).  

## Filmografia
### Elokuvat
**[[Havaiji (elokuva)|Havaiji]]* (1966) 
**Scarecrow in a Garden of Cucumbers* (1972) (ääni) 
**[[Piikki pastorin pyllyssä|Jumalainen Mr. J]]* (1974) 
**[[The Rose]]* (1979) 
**Divine Madness!* (1980) 
**[[Rahan ja rakkauden pelit]]* (1982) 
**[[Beverly Hillsin pummi]]* (1986) 
**[[Pirullisia ihmisiä]]* (1986) 
**[[The Lottery]]* (1987) 
**[[Posketonta porukkaa]]* (1987) 
**[[Tuplabisnes]]* (1988) 
**[[Oliver ja kumppanit]]* (1988) (ääni) 
**[[Ikuiset ystävät]]* (1988) 
**[[Stella (elokuva)|Stella]]* (1990) 
**[[Kohtauksia tavaratalossa]]* (1991) 
**[[Eilen, tänään, ikuisesti]]* (1991) 
**[[Hokkus Pokkus (elokuva)|Hokkus Pokkus]]* (1993) 
**A Century of Cinema* (1994) (dokumentti) 
**[[Get Shorty – hyvä pätkä]]* (1995) (cameorooli) 
**[[Hylättyjen vaimojen kerho]]* (1996) 
**[[Tuo vanha, tuttu tunne]]* (1997) 
**Get Bruce* (1999) (dokumentti) 
**[[Fantasia 2000]]* (1999) 
**[[Kuka hukutti Monan?]]* (2000) 
**[[Isn’t She Great]]* (2000) 
**[[Mitä nainen haluaa]]* (2000) 
**[[Stepfordin naiset (vuoden 2004 elokuva)|Stepfordin naiset]]* (2004) 
**[[In the Pink]]* (2007) 
**[[Naiset (vuoden 2008 elokuva)|Naiset]]* (2008)
**[[Kissat ja koirat: Katti Katalan kosto]]* (2010) (ääni)
**[[Parental Guidance]]* (2012)
**[[The Addams Family (vuoden 2019 elokuva)|The Addams Family]]* (2019)
**[[The Addams Family 2]]* (2021)
**[[Hocus Pocus 2]]* (2022)

## Diskografia
### Studioalbumit
* 
*
* 
*
*
*
*
*
*
*
*
*
*
*

## Lähteet

## Aiheesta muualla

* Viralliset kotisivut 
*
Cameo

**Cameo** tarkoittaa ainakin seuraavia asioita:

*cameorooli, jonkun esimerkiksi julkisuuden henkilön näyttäytyminen ohimenevässä roolissa elokuvassa tai muussa teoksessa
*Cameo, yhdysvaltalainen 1970-luvulla aloittanut R&B-yhtye
*Cameo, suomalainen 1970-luvun duoyhtye
*kamee (), kaiverrettu reliefi, jota käytetään yleensä rintakoruna.
Cocktailkutsuilmiö

**Cocktailkutsuilmiöllä** (*cocktail party effect*) tarkoitetaan ihmisen kykyä erottaa yksittäisen ihmisen puhe monen yhtäaikaisen puhujan ja taustahälyn seasta. Vaikka henkilön ympärillä olisi useita puhujia, hän voi keskittyä kuuntelemaan yhtä puhujaa ja unohtaa muut puhujat.

## Katso myös
* Mentaalinen sanakirja
Cocktail party -puhe

**Cocktail party -puheeksi** kutsutaan henkisesti jälkeenjääneiden ihmisten runsasta puhetta, joka jää kuitenkin sisällöllisesti köyhäksi. Nimitystä pidetään usein loukkaavana. Monissa tapauksissa vammautuneet rakastavat sanoja ja puhumista ihmisten kanssa, mutta puhe on epäloogista ajatusten yhteenliittämistä. Tämä on yleistä esimerkiksi Williamsin syndroomassa.

## Lähteet
Kärkkäri

**Kärkkäri** on oululaisen Kotivaran valmistama grillimakkara. Se on yksi Kotivaran tunnetuimmista tuotteista ja sitä on valmistettu vuodesta 1956 lähtien. Sitä pidetään myös oululaisena perinneruokana. 

Kärkkäri valmistetaan siten, että sian- tai lampaansuoli täytetään makkara-aineella, joka koostuu ohraryyneistä, naudanlihasta ja mausteista. Sen jälkeen makkarat keitetään ja savustetaan kypsiksi. Lopuksi ne jäähdytetään, leikataan erilleen ja pakataan tyhjiöpakkauksiin.

Perinteiseksi Kärkkärin valmistustavaksi on mainittu paistaa makkara runsaassa öljyssä paistinpannulla. Perinteisesti se nautitaan sinapin sekä hakatun sipulin kera.

## Historia
Kärkkärin suunnittelun panivat alulle oululaiset grilliyrittäjät, jotka toivoivat Kotivaran kehittävän makkaran, joka olisi hyvää myös paistettuna. Alkuaikoina Kärkkäriä myytiin vain oululaisilla grillikioskeilla yöaikaan. Silloin makkarasta käytettiin myös lempinimeä *Aamiaismakkara*.

Kauppojen tuotevalikoimien monipuolistuessa ajan myötä alkoi Kärkkärin suosio hiipua. 1990-luvulla katsottiin sen tulleen elinkaarensa päähän. 2000-luvun alkupuoliskolla Kotivara ilmoitti liha-alan kiristyneen kilpailun takia vähentävänsä keittomakkaroiden tuotevalikoimaa, joihin myös Kärkkäri kuuluisi. Kärkkärin valmistamisen lopettaminen aiheutti suurta keskustelua. Muun muassa oululainen Pro Kärkkäri -ryhmä järjesti vuonna 2003 kampanjan, jolla keräsi kansalaisilta adressiin nimiä, että Kärkkärin valmistusta ei lopetettaisi. Adressiin tuli liki 3&nbsp;000 nimeä, joka luovutettiin Kotivaran johdolle.

Adressin myötä Kotivara tiedotti myöhemmin jatkavansa Kärkkärin valmistusta. Yrityksen silloinen toimitusjohtaja Jorma Orvola totesi jälkeenpäin, että tuotteen lopetus olisi ”merkinnyt arvaamatonta imagotappiota ja aiheuttanut myös kaupallista tappiota.”

## Lähteet
Fragile Hollow

**Fragile Hollow** on suomalainen rockyhtye, joka perustettiin vuonna 1997 nimellä Prophet. Saatuaan levytyssopimuksen Avantgarde Musicilta yhtye vaihtoi nimensä Fragile Hollow’ksi vuonna 2001, jotta ei olisi sekaantunut samannimiseen yhdysvaltalaisyhtyeeseen. Esikoisalbumi *Effete Mind* julkaistiin 2003. Kesällä 2016 yhtye julkaisi toisen kokopitkän albuminsa *Entityn*.

## Jäsenet
*Aleksi Ahokas – laulu, basso ja kitara
*Sami Koikkalainen – kitara
*Harri Petjakko – kitara
*Tea Dickman – koskettimet ja taustalaulu
*Olli Wall – rummut

## Lähteet

## Aiheesta muualla
* Yhtyeen verkkosivut 
* 
* Fragile Hollow Discogs-sivustolla
Bartitsu

**Bartitsu** on taistelulaji, jota kehitettiin Englannissa 1890-luvulla ja 1900-luvun alkupuolella. 

Edward William Barton-Wright, englantilainen rautatieinsinööri joka oli asunut ja työskennellyt Japanissa, palasi englantiin 1898 ja ilmoitti kehittämästään uudesta itsepuolustuslajista. Hän väitti tämän lajin yhdistävän kaikkien taistelulajien parhaat elementit ja kutsui lajiaan Bartitsuksi. Suurimmaksi osaksi Bartitsu yhdisteli "vanhan koulukunnan" jujutsua, nyrkkeilyä, painia, ranskalaista savatea ja sveitsiläisen Pierre Vignyn kehittämää lyhyellä kepillä taistelua. 

Barton-Wright oli aikaansa edellä yhdistäessään itämaisia lajeja länsimaisiin lajeihin. Bruce Lee teki Jeet Kune Do:n tapauksessa saman 70 vuotta myöhemmin.

Laji ei ottanut kuitenkaan tuulta alleen ja muut lajit veivät siltä nopeasti kannatusta. Laji olisi saattanut jäädä kokonaan historiaan, ellei Arthur Conan Doyle olisi maininnut Sherlock Holmes -tarinassaan *The Adventure of the Empty House* (1903) Holmesin paenneen Professori Moriartyn kynsistä käyttäen "Baritsua, japanilaista painia". Doyle kirjoitti nimen väärin ja aiheutti sillä paljon päänvaivaa Holmes-tutkijoille.
Puhallusputki

**Puhallusputki** on ontto putki, jota käytetään kevyiden ammusten laukaisuun puhalluksen voimalla. Puhallusputkia on käytetty aseina monissa kulttuureissa, yleisimpänä esimerkkinä Etelä-Amerikan intiaanit, jotka metsästävät kastamalla ammuksena käytettävän pienen nuolen kurare-myrkkyyn. Lisäksi käytetään nuolimyrkkysammakoiden erittämää myrkkyä.

Kurarealkaloidit lamauttavat saaliseläimen lihaksiston, jolloin tämä käytännössä tukehtuu hengityselinten lamaantuessa. Kurarealkaloidit jäävät saaliseläimen lihaksistoon, mutta eläin on silti syömäkelpoinen. Tämä johtuu siitä että kyseiset myrkyt eivät imeydy ihmisen ruuansulatusjärjestelmän kautta elimistöön, vaan ne poistuvat elimistöstä ulosteen mukana.

Puhallusputki (*sarbacane*) on tunnettu myös keskiajan Euroopassa. Sitä on käytetty lintujen metsästämiseen. 

Puhallusputken käyttö pyyntivälineenä on kielletty Suomen metsästyslaissa.

## Lähteet
Raisi

**Raisi** (, ) on kunta Tromssan läänissä Pohjois-Norjassa. Kunnan keskustaajamana on Hansinkenttä eli Storslett, toinen taajama on Rässikäinen eli Sørkjosen. Kunnan maapinta-ala on 3&nbsp;335 km² ja asukkaita oli vuoden 2023 alussa 4&nbsp;772. Kunnan asukkaista merkittävä osa on etniseltä alkuperältään kveenejä tai suomalaisperäisiä. 

Raisia halkoo Raisinvankan laakso, jossa virtaa Raisinjoki (, ). Laakson synkkiä metsiä ympäröivät korkeat vuoret ja ylänköalue. E6-eurooppatie kulkee kunnan läpi ja lentoasema sijaitsee Rässikäisessä.

Raisin kunta rajautuu koillisessa Naavuonon kuntaan, kaakossa Finnmarkin läänin Koutokeinoon, etelässä Suomen Enontekiöön, lännessä Kaivuonon kuntaan, sekä luoteessa Yykeänvuonoon ja Jäämereen. Pieni osa kunnasta sijaitsee Uløyan saaren eteläosassa kunnan luoteiskulmassa, jossa kunta rajoittuu pohjoisessa Kieruan kuntaan, joka sijaitsee Raisin kunnan luoteispuolella saaristossa.

## Historia

Pääosa asukkaista on peräisin 1700–1800-luvuilta, jolloin alueelle muutti väestöä Suomesta. Nykyään vain harvat osaavat suomea, mutta hiljattain ruijansuomea eli kveeniä on alettu opettaa myös nuoremmille.

## Kyliä ja paikkoja

Hansinkenttä (Storslett), Kauppi (Hallen), Kellari (Kjelderen), Keväsija (Leirbugt), Kuivakoski (Tørfossnes), Lahti (Storvik), Leppiouta (Olderskogen), Lumijänkkä (Snemyren), Matinkenttä (Hysingjorden), Mustaniva (Svartfoss), Nurmi (Kraknes), Paali (Veibakken), Paskapudas (Baskabut), Piltto (Bilto), Riekki (Anebakelv), Roijalus (Røyelelva), Ryssäpahta (Nordkjosen), Rässikäinen (Sørkjosen), Sappi (Sappen), Sokkuvuono (Bakkeby), Varppi (Vinnelys).

## Media
Paikallislehti *[[Framtid i Nord]]* ilmestyy kahdesti viikossa.

## Kuvia

Nordreisa kirke 2 cropped.JPG|Raisin kirkko
Reisadalen lokking downstream.JPG|Maisemaa Reisan kansallispuistossa


## Tunnettuja henkilöitä
* Ian Haugland (s. 1964), Europen rumpali, syntyi Storslettissä

## Lähteet

## Aiheesta muualla